
 РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 21.10.2021 година
 за определяне на заместител на референтния лихвен процент овърнайт на междубанковия пазар в евро
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) 2016/1011 на Европейския парламент и на Съвета
 1
 , и по-специално член 23б, параграф 8 от него,
 като има предвид, че:
 (1)Референтният лихвен процент овърнайт на междубанковия пазар в евро (Euro overnight index average — EONIA) е критичен бенчмарк, който отразява лихвения процент по необезпечени междубанкови овърнайт кредити в евро. EONIA намира приложение при суаповете, при които се използва референтен лихвен процент овърнайт, и при множество други продукти. Той има основно значение при уреждането на паричните сделки, но се използва широко и за други цели, като например в процедурите за оценка при управлението на обезпеченията и на риска или при счетоводството.
 (2)Първоначално EONIA се изчисляваше по данни, предоставяни от група банки. През февруари 2018 г. Европейският институт за паричните пазари (ЕИПП), в качеството си на администратор на EONIA, обяви, че няма да може да се осигури съобразност на EONIA с Регламент (ЕС) 2016/1011, когато предвидените в него задължения започнат да се прилагат. Поради това ЕИПП и финансовият сектор започнаха да работят за организирано прекратяване на изготвянето на EONIA. На 13 септември 2018 г. работната група по безрисковите лихвени проценти в евро препоръча за безрисков лихвен процент по депозитите в евро да се използва вече не EONIA, а краткосрочният лихвен процент в евро (€STR). На 14 март 2019 г. работната група публикува и препоръки за предприемането на замяна на EONIA с €STR, като се премине през фаза, в която изчисляването на EONIA да бъде изменено и съобразено с това на €STR, като се въведе и метод за определяне на спреда между €STR и EONIA.
 (3)В резултат на тези препоръки, на 31 май 2019 г. Европейската централна банка (ЕЦБ) изчисли фиксиран спред между EONIA и €STR в размер на 8,5 базисни пункта. Същия ден ЕИПП обяви, че, считано от 3 януари 2022 г., изготвянето на EONIA ще бъде прекратено. По време на прехода ЕИПП измени метода на изчисляване на EONIA, определяйки стойността му като публикувания от ЕЦБ €STR плюс фиксирания спред от 8,5 базисни пункта. Този изменен метод се прилага за EONIA от 2 октомври 2019 г. до прекратяването на изготвянето на индекса на 3 януари 2022 г. На 11 декември 2019 г. белгийският орган за финансови услуги и пазари лицензира по силата на член 34 от Регламент (ЕС) 2016/1011 ЕППИ да изготвя и администрира EONIA, с което позволи използването на EONIA до прекратяването на изготвянето му на 3 януари 2022 г.
 (4)Въпреки своевременното обявяване на прекратяването на изготвянето на EONIA, считано от 3 януари 2022 г., и своевременните отправени от сектора препоръки за замяна на EONIA с €STR в договорите, при които референтният лихвен процент е EONIA, особено при тези с падеж след тази дата, в редица държави членки действат значителен обем договори и финансови инструменти, при които референтният лихвен процент е EONIA. Така EONIA